Lesninger Den Hellige Treenighet (år B)

## **1. lesning** 5 Mos 4,32–34.39–40

*Herren er Gud, både oppe i himmelen og nede på jorden, han og ingen annen*

Moses talte til folket og sa:

Spør om de svunne dager, som var lenge før din tid, helt fra den dag da Gud skapte menneskene på jorden, og spør fra den ene ende av himmelen til den annen: Har det hendt noe så stort som dette, har noen hørt noe slikt? Har et folk hørt Gud tale ut av ilden, slik som du hørte, og enda blitt i live? Eller har noen gud prøvd å komme og ta seg et folk og føre det bort fra et annet folk ved prøvelser og tegn, ved undere og krig, med sterk hånd og utstrakt arm og store, gruvekkende gjerninger? Alt dette så du at Herren deres Gud gjorde for dere i Egypt.

Så skal du nå vite og legge deg på sinne at Herren er Gud, både oppe i himmelen og nede på jorden, han og ingen annen. Du skal holde hans forskrifter og bud som jeg gir deg i dag, så det kan gå deg vel og dine sønner etter deg, og du kan leve lenge i det landet Herren din Gud gir deg for all fremtid.

## **Responsoriesalme** Sal 33 (32),4–5. 6 og 9. 18–19. 20 og 22

**Omkved:** Salig det folk hvis Gud er Herren.

Herrens ord er sannhet,
han er trofast i all sin gjerning.
Han elsker rett og rettferd.
Jorden er full av Herrens miskunn.

Himlene er skapt ved hans ord,
all deres hær ved hans ånde.
For han taler, og det skjer,
han byder, og det står der.

Herrens øye hviler over dem som frykter ham,
som bier på hans miskunn,
for å fri deres sjel fra døden,
holde dem i live på nødens dag.

Vår sjel ser hen til Herren.
Han er vårt skjold og vår hjelper.
Herre, la din miskunn hvile over oss,
for vi setter vår lit til deg.

## **2. lesning** Rom 8,14–17

*Den Ånd dere har fått, gir dere rang som barn, den får oss til å rope: «Abba! Far!»*

Brødre, alle de som lar seg føre av Guds Ånd, de er Guds barn. Det er ikke den gamle slaveånd dere har fått igjen, slik at frykten fremdeles skulle herske; nei, den Ånd dere har fått gir dere rang som barn, den får oss til å rope: «Abba! Far!» – Ånden selv forener seg med vår egen ånd for å bevitne at vi er Guds barn. Men er vi barn, da er vi også arvinger, – Guds arvinger og Kristi medarvinger, – så sant vi tar del i hans lidelse, for også å få del i herligheten, sammen med ham.

## **Halleluja** Jf. Åp 1,8

Halleluja.

Ære være Faderen og Sønnen og Den Hellige Ånd,
Gud som er og som var og som kommer.

Halleluja.

## **Evangelium** Matt 28,16–20

*Døp dem til Faderens og Sønnens og Den Hellige Ånds navn*

På den tid drog de elleve disiplene til det fjellet i Galilea hvor Jesus hadde satt dem stevne. Og idet de fikk øye på ham der, falt de ned for ham og hyllet ham. Noen var det allikevel som tvilte.

Da gikk Jesus hen til dem og talte slik til dem: «Meg er gitt all makt i himmel og på jord. Dra derfor ut og gjør alle folkeslag til disipler, ved å døpe dem til Faderens og Sønnens og Den Hellige Ånds navn, og ved å lære dem å overholde alt det jeg har befalt dere.

Og selv er jeg med dere alle dager, frem til verdens ende.»